Period: Old Babylonian
Genre: Literary
Transliteration:
<SURFACE>
lugal me an ki-bi-da-ke₄ ab-ur₄-ra dumu saŋ-kal {d}en-ki-ke₄
{d}marduk en er₉-ra ur-saŋ šag₄ 1(aš)-ša₄ palil {d}nun-gal-e-ne
a₂-ŋal₂ {d}a-nun-na-ke₄-ne diŋir gal-gal-e-ne gen₆ eš-bar ab-šum₂-šum₂-mu-a
nun gal šag₄-bal-bal an kug-ga-ke₄ en nam tar-tar dab-ba niŋ₂-nam-ma
gal-an-zu šag₄-zu mah nam-diŋir-bi pa e₃-a saŋ en₃ tar igi im-bar-ra-ke₄
pa-bil₂-ga-zu an lugal diŋir-re-e-ne-ke₄ nam-en-zu an ki um-ma-na-bi ib₂-ta-an-ŋal₂
a₂ aŋ₂-ŋa₂ gal mah an ki-bi-da-ke₄ saŋ keše₂-da-bi...šibir kur-kur-ra gamₓ(GURUN)-ma šu he₂-em-mi-la₂-am₃
diŋir gal-gal-e-ne ib₂-dirig-ga ŋidru lugal ŋarza diŋir-re-e-ne si sa₂-sa₂-eš-a mu-ra-an-tah
{d}en-lil₂-le nam-lugal kiš an ki-bi-da-ke₄ nam-še₃ mu-ni-in-tar zag ša₄ la-ba-an-tuku
{d}a-nun-na-ke₄-ne mi-ri-ib₂-gu-ul nam-mu-ru₆-na ak-de₃ mu-ra-an-šum₂
ki-ru-gu₂ 1(diš)-a-kam-ma
{d}marduk nun a-bi-e₂-šu-uh dumu ki aŋ₂ šag₄-zu-ke₄ nam-en-bi {d}utu-gin₇ an ub-ta pa e₃ ha-ba-ak-eš zag ša₄ nu-un-tuku-tuku
ŋiš-gi-ŋal₂-bi-im
ur-saŋ nam-kalag-ga du₈ mah sug₄-ga nam-en-bi an ki-bi-da ši-ib₂-gu-lu {d}marduk nam-kalag-ga du₈ mah sug₄-ga nam-en-bi an ki-bi-da ši-ib₂-gu-lu

Cuneiform:
<SURFACE>
𒈗𒈨𒀭𒆠𒁉𒁕𒆤𒀊𒌴𒊏𒌉𒊕𒆗𒀭𒂗𒆠𒆤
𒀭𒀫𒌓𒂗𒄊𒊏𒌨𒊕𒊮𒀸𒁺𒅆𒁺𒀭𒉣𒃲𒂊𒉈
𒀉𒅅𒀭𒀀𒉣𒈾𒆤𒉈𒀭𒃲𒃲𒂊𒉈𒄀𒌍𒁇𒀊𒋧𒋧𒈬𒀀
𒉣𒃲𒊮𒁄𒁄𒀭𒆬𒂵𒆤𒂗𒉆𒋻𒋻𒁳𒁀𒃻𒉆𒈠
𒃲𒀭𒍪𒊮𒍪𒈤𒉆𒀭𒁉𒉺𒌓𒁺𒀀𒊕𒇷𒋻𒅆𒅎𒁇𒊏𒆤
𒉺𒉋𒂵𒍪𒀭𒈗𒀭𒊑𒂊𒉈𒆤𒉆𒂗𒍪𒀭𒆠𒌝𒈠𒈾𒁉𒌈𒋫𒀭𒅅
𒀉𒉘𒂷𒃲𒈤𒀭𒆠𒁉𒁕𒆤𒊕𒆟𒁕𒁉...𒌋𒂙𒆳𒆳𒊏𒄧𒈠𒋗𒃶𒅎𒈪𒇲𒀀𒀭
𒀭𒃲𒃲𒂊𒉈𒌈𒋛𒀀𒂵𒉺𒈗𒉺𒀭𒀭𒊑𒂊𒉈𒋛𒁲𒁲𒌍𒀀𒈬𒊏𒀭𒈭
𒀭𒂗𒆤𒇷𒉆𒈗𒆧𒀭𒆠𒁉𒁕𒆤𒉆𒂠𒈬𒉌𒅔𒋻𒍠𒁺𒆷𒁀𒀭𒌇
𒀭𒀀𒉣𒈾𒆤𒉈𒈪𒊑𒌈𒄖𒌌𒉆𒈬𒂔𒈾𒀝𒉈𒈬𒊏𒀭𒋧
𒆠𒊒𒄘𒁹𒀀𒄰𒈠
𒀭𒀫𒌓𒉣𒀀𒁉𒂍𒋗𒄴𒌉𒆠𒉘𒊮𒍪𒆤𒉆𒂗𒁉𒀭𒌓𒁶𒀭𒌒𒋫𒉺𒌓𒁺𒄩𒁀𒀝𒌍𒍠𒁺𒉡𒌧𒌇𒌇
𒄑𒄀𒅅𒁉𒅎
𒌨𒊕𒉆𒆗𒂵𒂃𒈤𒋤𒂵𒉆𒂗𒁉𒀭𒆠𒁉𒁕𒅆𒌈𒄖𒇻𒀭𒀫𒌓𒉆𒆗𒂵𒂃𒈤𒋤𒂵𒉆𒂗𒁉𒀭𒆠𒁉𒁕𒅆𒌈𒄖𒇻